
Από τη Βικιπαίδεια, την ελεύθερη εγκυκλοπαίδεια

**Πνευματική ιδιοκτησία ή πνευματικά δικαιώματα ή copyright**

[](https://commons.wikimedia.org/wiki/File:Copyright.svg)

Το σύμβολο του copyright, ©

Πνευματική ιδιοκτησία ή πνευματικά δικαιώματα ή copyright ονομάζο­νται τα αποκλειστικά [δικαιώματα](https://el.wikipedia.org/wiki/%CE%94%CE%B9%CE%BA%CE%B1%CE%AF%CF%89%CE%BC%CE%B1) των πνευματικών δημιουργών στο έργο τους. Παραχωρούνται από τον [νόμο](https://el.wikipedia.org/wiki/%CE%9D%CF%8C%CE%BC%CE%BF%CF%82) για ορισμένο χρόνο για να απαγορεύ­σουν σε τρίτους τη χρήση των έργων χωρίς την άδεια του δημιουργού. Το πνευματικό δικαίωμα υφίσταται σε έργα λογοτεχνίας και τέχνης, όπως βι­βλία, θέατρο, ζωγραφική, γλυπτική, φωτογραφία, αρχιτεκτονική αλλά και άλλες δημιουργίες όπως [λογισμικό](https://el.wikipedia.org/wiki/%CE%9B%CE%BF%CE%B3%CE%B9%CF%83%CE%BC%CE%B9%CE%BA%CF%8C) ή [βάσεις δεδομένων](https://el.wikipedia.org/wiki/%CE%9D%CE%BF%CE%BC%CE%B9%CE%BA%CE%AE_%CF%80%CF%81%CE%BF%CF%83%CF%84%CE%B1%CF%83%CE%AF%CE%B1_%CE%B2%CE%AC%CF%83%CE%B5%CF%89%CE%BD_%CE%B4%CE%B5%CE%B4%CE%BF%CE%BC%CE%AD%CE%BD%CF%89%CE%BD) (databases). Περι­λαμβάνει το δικαίωμα της εκμετάλλευσης του έργου (περιουσιακό δικαί­ωμα) και το δικαίωμα της προστασίας του προσωπικού δεσμού του δη­μιουργού του προς αυτό (ηθικό δικαίωμα). Το πνευματικό δικαίωμα απο­κτάται αυτοδικαίως χωρίς να απαιτείται αίτηση του δημιουργού ή κατα­χώριση του έργου σε κάποια υπηρεσία.

Στην [Ελλάδα](https://el.wikipedia.org/wiki/%CE%95%CE%BB%CE%BB%CE%AC%CE%B4%CE%B1) θεμελιώδης είναι ο νόμος 2121/1993 (ΦΕΚ Α΄ 25, 4/3/93) ο οποίος, εμπνεόμενος από τον Παγκόσμιο Οργανισμό Διανοητικής Ιδιο­κτησίας, αναθεωρεί την προηγούμενη νομοθεσία του 1920 (2387/1920) και συμμορφώνεται με τις οδηγίες της [Ευρωπαϊκής Κοινότητας](https://el.wikipedia.org/wiki/%CE%95%CF%85%CF%81%CF%89%CF%80%CE%B1%CF%8A%CE%BA%CE%AE_%CE%9A%CE%BF%CE%B9%CE%BD%CF%8C%CF%84%CE%B7%CF%84%CE%B1).

Ο νόμος αυτός τροποποιήθηκε δραστικά σε πολλές διατάξεις του με το άρθρο 8 του νόμου 2557/1997 (ΦΕΚ Α΄ 271/1997) σε εφαρμογή των Ο­δηγιών 93/83/ΕΟΚ και 93/98/ΕΟΚ, για να τροποποιηθεί και συμπληρωθεί εκ νέου εντέλει με τον σήμερα ισχύοντα νόμο 4212/2013 (ΦΕΚ Α 257/3.12.2013), με τον οποίο ενσωματώθηκε στην Ελληνική νομοθεσία η Οδηγίας 2011/77/ΕΕ του Ευρωπαϊκού Κοινοβουλίου και του Συμβουλίου της 27ης Σεπτεμβρίου 2011 και η Οδηγία 2012/28/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012 στο ελλη­νικό δίκαιο.